### PD K A M E N J A K

### Korzo 40/I - RIJEKA

### tel: 051/331-212

|  |
| --- |
| **Medviđak - Kobiljak** |
| nedjelja, 04.11.2018. |
| **Polazak:** željeznički kolodvor Rijeka u 7 sati | **Povratak:** oko 19 h |
| **Prijevoz:** vlak | **Cijena:** oko 60 kn |
| Opis: Vlak iz željezničkog kolodvora  Rijeka kreće u 7.25 h. Doći na kolodvor najkasnije u  7.00h da bi se stigle kupiti karte.
Silazimo na željezničkoj postaji Drivenik i krećemo do vrha Medviđak. Treba oko 1,5 h hoda. Uspon na vrh zahtijeva malo spretnosti i rukama.
Medviđak je vrh na granici Gorskog kotara i Primorja, uzdignut na gornjem rubu strme padine koja se spušta prema Vinodolu. Iako je 100 m niži od obližnjeg Kobiljaka, privlačniji je od njega jer omogućava lijep vidik. Osim toga, vrh Medviđaka je kamenita glavica stožastog oblika, dobro uočljiva s morske strane i iz Gorskog kotara. Sjeverna mu je strana pokrivena šumom, a južna gola i izložena suncu. Taj labirint šume i krša nekoć je bio dobro stanište medvjeda pa je vrh vjerojatno po njima i dobio ime. Osim imena Medviđak, mogu se čuti i varijante Medveđak i Medvejak. Vidik obuhvaća Riječki zaljev, Kobiljak, Zagradski vrh, Viševicu, Tuhobić i ž. st. Drivenik.
Na vrhu je metalni žig (jedna od točki Hrvatske planinarske obilaznice).
Nakon odmora krećemo do Velikog Kobiljaka (oko 1,5 h hoda).
Kobiljak je greben koji se uzdiže iznad Ličkog polja, a vrh Veliki Kobiljak (1.119 m) koji je kontrolna točka HPO-a nije i najviši vrh nego je to Kanculova glavica (1.120) bez markiranog pristupa.

Nakon osvajanja oba vrha, spustit ćemo se do Liča te nastaviti do ž.p. Lič gdje ćemo se u 17.34 ukrcati na vlak za Rijeku. Predviđeni dolazak je oko 18.30 h.
Napomena:Silazak s Kobiljaka prema Liču je nešto strmiji, te je potreban dodatan oprez.

Prijave isključivo u Društvu osobno ili e-mailom. |
| **Težina staze:** srednje teška staza (oko 5-6 sati hoda) |
| **Oprema:** Osnovna planinarska oprema, pokrivalo za glavu. |
| **Vodič(i):** Damir Jelić |
| **Prijave i informacije:** u tajništvu Društva do02.11.2018. |

Prijavom na izlet svaki član Društva potvrđuje da je upoznat sa zahtjevima izleta, da ispunjava zdravstvene, fizičke i tehničke uvjete za sigurno sudjelovanje na izletu, da ima uplaćenu članarinu HPS-a za tekuću godinu, te da pristupa izletu na vlastitu odgovornost. Sudionik je dužan tijekom izleta slušati upute vodiča. U slučaju loših vremenskih prilika ili drugih nepredviđenih okolnosti, vodič ima pravo promijeniti rutu ili otkazati izlet.